section_heading: Kulturno umjetničko društvo Tomislav
paragraph_text: Kulturno – umjetničko društvo Tomislav osnovano je 1939. godine kao ogranak Seljačke sloge, tada jedine kulturno-prosvjetne organizacije, koja se zalagala za očuvanje i obnavljanje starinske seljačke baštine. Nakon Drugog svjetskog rata ogranak je prerastao u kulturno i povijesno društvo koje je između ostalog nastupilo i na ''Glavnoj smotri narodne pjesme i plesa Hrvatske u Puli 1952. godine Niz godina andrijevačko se društvo isticalo svojim aktivnostima i smatralo najboljim društvom na području općine Slavonski Brod. Od 1963.g. do 1967.g. u Andrijevcima su se održavale općinske smotre folklora, koje su začetak današnjeg Brodskog kola, najstarije smotre izvornog folklora u Hrvatskoj.